Cuneiform Tablet CCT 3 25 (BM 113366)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-na-a qí-bi-ma um-ma ta-ra-am-ku-bi-ma a-wa-tám ša É ku-ra ša tù-wa-du-ú ta-bu-a-at KÙ.BABBAR iš-tí pá-nim-ma šé-bi-lá-ma ṭup-pu-šu a-na É-tí-kà li-ip-ḫu-ru lu-ú ṭup-pu-um ša É en-na-sú-en₆ É šu-be-lim pá-qí-id ù ṭup-pu-um ša É ku-ra PÚZUR-a-šùr ù-kà-al KÙ.BABBAR i-na pá-ni-kà šé-bi-lá-ma i-na É ku-nu-ki-kà li-ni-dí KÙ.BABBAR a-na šé-bu-li-im mì-ma lá ta-pá-lá-aḫ KÙ.BABBAR a-na É-bé-tí-kà-ma e-ra-ab ša-tum ša-na-at KÙ.BABBAR šé-bi-lá-ma ú-ṭá-tám a pá-ni-kà li-iš-pu-ku-ni-kum ba-pí-ra-am ša e-pu-ša-ku-ni il₅-té-be-er a-šu-mì ša É ku-ra PÚZUR-a-šùr a šu-mì-kà ip-lá-aḫ-ma um-ma né-nu-ma mì-ma lá ta-pá-lá-aḫ a-wa-tám ku-bu-ús-ma ú a-wi-lúm šé-ep-šu a-na a-lim{ki} li-iq-ru-ba-am ú-sá-li-šu-ma a-wa-tám ig-mu-ur a-pu-tum ki-ma ṭup-pá-am ta-áš-me-ú al-kam-ma e-en₆ a-šùr DINGIR-kà ù i-li be-tí-ka a-mu-ur ú a-dí ba-al-ṭá-ku-ni e-né-kà lá-mu-ur du-lu-um a-na li-bi₄-ni e-ta-ra-ab ki-ta-am ú iš-ra-am a-na {d}MAR.TU-im ša DUMU šu-ku-bi-im ub-lá-ni i-na É-bé-tí-šu-ma i-ba-ší ṭup-pá-am šé-bi-lá-šu-ma ki-ta-a-am ù iš-ra-am li-dí-in-ma i-na bé-tí-kà li-bi-ší a-šu-mì am-tim a-šùr-ták-lá-ku iš-pu-ra-ma i-na ṭup-pì-šu 0.33333 ma-na KÙ.BABBAR a-na e-lá-lí DUMU šu-ku-bi₄-im a-dí-in am-tám šu-ub-ri-tám li-iš-a-ma-ki-im DUMU šu-ku-bi₄-im áš-al-ma um-ma šu-ut-ma KÙ.BABBAR a-šùr-ták-lá-ku lá i-dí-nam ṭup-pá-am šé-bi₄-lá-šu-ma am-tám li-iš-a-am-ni-a-tí bé-tám ša ṭé-ḫi É-tí-ni qá-ra-be-e PÚZUR-a-šùr iš-a-ma-kum ša É na-ga-ri-im kà-lá-šu i-lá-qé-ma iš-tí pá-nim-ma ú-šé-ba-lá-kum